《观建安七子诗》
宋代·胡宏

作文发妙理，经国厉远图。
游目建安中，才子足欢娱。
王刘与应阮，精神可交输。
西南落汉日，扬益奋两隅。
山河裂地轴，星象分天衢。
八师遇有姚，万世垂楷模。
一元均大化，五服拥皇都。
悠悠彼七子，流光失其孚。
飞觞宴婉娈，鼓瑟吹笙竽。
主人敬爱客，徒尔相扬揄。
魏祚竟不长，诒谋止斯须。
逡巡数十年，刘石横八区。
所以汉高帝，慢骂轻文儒。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。